MP के ज्योतिषाचार्य से परामर्श लिया; दावा- कुश्ती संघ का चुनाव हर हाल में जीतूंगा
WFI President Brij Bhushan Sharan Singh Case Update - Brij Bhushan Interview In Gwalior (Madhya Pradesh). ग्वालियर में भारतीय कुश्ती संघ (WFI) के पूर्व अध्यक्ष बृजभूषण शरण सिंह ने कहा, 'मेरे खिलाफ राजनीतिक षड्यंत्र के तहत आंदोलन हुआ।
ग्वालियर में भारतीय कुश्ती संघ (WFI) के पूर्व अध्यक्ष बृजभूषण शरण सिंह ने कहा, 'मेरे खिलाफ राजनीतिक षड्यंत्र के तहत आंदोलन हुआ। इसकी हकीकत सामने आ चुकी है। राजनीतिक लड़ाई में मुझ पर कलंक लगाने के लगातार प्रयास होते रहे। मैं सत्य की राह पर हूं। जनता का प्यार मुझे मिल रहा है। WFI का चुनाव मैं हर हाल में जीतूंगा।'
बृजभूषण मंगलवार को ज्योतिषाचार्य राजकुमार तिवारी से मुलाकात के लिए उनके निवास पर पहुंचे। ज्योतिषाचार्य से उनकी काफी देर तक बातचीत हुई। ग्वालियर शहर के गांधीनगर में रहने वाले पं. राजकुमार तिवारी जाने-माने ज्योतिष हैं। जीवाजी यूनिवर्सिटी में ज्योतिष पढ़ाते हैं।
ज्योतिषाचार्य ने दैनिक भास्कर से बातचीत में बताया, 'बृजभूषण शरण सिंह मेरे पारिवारिक मित्र हैं। जब उन पर महिला खिलाड़ियों के यौन शोषण के आरोप लगे थे, तब उन्होंने मुझसे ही सलाह ली थी। मेरे कहे अनुसार उन्होंने उज्जैन में दर्शन किए। पूजा-पाठ की। रिलीफ मिलने पर वे धन्यवाद करने आए थे। आगे के लिए भी उन्होंने परामर्श लिया है।'
नाबालिग के यौन शोषण केस में फाइल हो चुकी है क्लोजर रिपोर्ट
बृजभूषण केसरगंज से BJP सांसद हैं। उनके खिलाफ नाबालिग पहलवान के यौन शोषण केस में दिल्ली पुलिस ने 20 दिन पहले क्लोजर रिपोर्ट फाइल की है। पटियाला हाउस कोर्ट में पुलिस ने 550 पन्नों की यह रिपोर्ट दाखिल की। हालांकि, 6 बालिग पहलवानों के यौन शोषण केस में दिल्ली की राउज एवेन्यू कोर्ट में करीब 1000 पन्नों की चार्जशीट पेश की जा चुकी है।
ग्वालियर आए बृजभूषण ने मीडिया से चर्चा नहीं की। हमने ज्योतिषाचार्य पं. राजकुमार तिवारी से जाना कि उनकी और बृजभूषण के बीच क्या बातचीत हुई... 
कोई संदेह नहीं चुनाव मैं ही जीतूंगा
बृजभूषण शरण सिंह ने ज्योतिषाचार्य से कहा, 'कुश्ती संघ के चुनाव हर हाल में मैं ही जीतूंगा। मुझ पर लगाए गए आरोप पूरी तरह से बेबुनियाद हैं। मैं सत्य की राह पर चलने वाला इंसान हूं। जनता मुझसे प्यार करती है। इतिहास में आज तक मुझ पर कोई कलंक नहीं है। अयोध्या में निवास करता हूं और भगवान राम के बताए हुए रास्ते पर चलता हूं।'
आरोप लगाने वाले बताएं कब, कहां, क्या हुआ?
बृजभूषण ने कहा, 'मैंने पहले भी सवाल किया था कि आरोप लगाने वाले बताएं उनके साथ कब, कहां, क्या हुआ था? लेकिन आज तक इस पर किसी का जवाब नहीं आया। मेरे खिलाफ षड्यंत्र अब पूरी तरह से एक्सपोज हो चुका है। कई आरोप वापस हो चुके हैं। राजनीतिक लड़ाई को घटिया स्तर पर आकर लड़ने के जो प्रयास किए गए, वे विफल हो चुके हैं।'
मैं हर तरह की जांच के लिए तैयार हूं
'मैं आज भी हर जांच के लिए तैयार हूं। मैंने पहले ही कहा था कि लाई डिटेक्टर टेस्ट हो या नार्को, सभी टेस्ट के लिए तैयार हूं। न्यायालय के प्रति मेरी आस्था है। अब न्यायालय में सारा सच सामने आ जाएगा।'
बता दें कि बृजभूषण के खिलाफ पुलिस चार्जशीट दायर की जा चुकी है। मामला अब कोर्ट में है। पहलवान खिलाड़ियों ने उनके खिलाफ लंबा धरना दिया था। केंद्रीय खेल मंत्री के हस्तक्षेप के बाद धरना समाप्त हुआ। हालांकि, विरोध अभी भी जारी है।
(जैसा ज्योतिषाचार्य पं. राजकुमार तिवारी ने दैनिक भास्कर को बताया)
रेसलर्स Vs बृजभूषण विवाद की टाइम लाइन
ये भी पढ़िए...
नाबालिग पहलवान ने बयान क्यों बदला? दिल्ली कोर्ट ने जवाब मांगा
भारतीय कुश्ती संघ (WFI) के पूर्व अध्यक्ष बृजभूषण शरण सिंह के खिलाफ नाबालिग पहलवान के बयानों पर दर्ज केस की क्लोजर रिपोर्ट पर मंगलवार को दिल्ली की राउज एवेन्यू कोर्ट में सुनवाई हुई। कैंसिलेशन रिपोर्ट पर चर्चा के बाद कोर्ट ने बयान बदलने पर नाबालिग पहलवान और उसके पिता को नोटिस जारी कर बयान बदलने की वजह पूछी है। कोर्ट ने 1 अगस्त तक जवाब मांगा है। पढ़िए पूरी खबर